कालांतर में प्रबल होती कुरीतियाँ और शिक्षा के अभाव ने समाज को जो व्यवस्थाएं दीं उनमें अन्धविश्वास प्रमुख था. इनमें दहेज प्रथा, सती प्रथा, कन्या भ्रूण हत्या, कन्या शिशु हत्या, घूँघट प्रथा, झाड़फूंक और ऐसी तमाम दुःसंकल्पनाएँ उभरी जिन्होंने सनातन के मूल पर घात करके अर्थों के अनर्थ कर दिए. इनमें विधर्मियों के आक्रमण के भी दोष समाहित थे. तब पंडे-पुजारियों की महत्ता अचानक से उभर के सम्पूर्ण मंदिरों-मठों में व्याप्त हुई. जहाँ इन्हें प्रधान सेवक के दायित्व थे वहाँ ये स्वामी बन के समाज और धर्म के पैरोकार बन बैठे और प्राचीन ग्रन्थों में लिखे वेदवाक्यों को अपने अनुसार परिभाषा गढ़ के इन्हें नियम की भाँति घोषित कर दिया. शिक्षा का घनीभूत अभाव इन अधकचरे ढांचों पर पक्की मिट्टी चढ़ाता गया और ये पंडे-पुजारी-गुरू-बाबा क्षेत्र/ सम्प्रदाय/ झुंड के मालिक बन बैठे. जिन्हें आज के समय के “बाबा” की संज्ञा दी जा सकती है.